Opis riešeného problému

# Prehľad problémovej oblasti

Lesná škôlka zamestnáva niekoľko odborníkov na zber, triedenie a spracovanie semien, prípravu pôdy, starostlivosť o jednotlivé rastliny, ich nákup, liečenie a v neposlednom rade poradenskú činnosť v oblasti lesníctva. Zabezpečuje ochranu lesov v záujme ich zachovania a zveľaďovania pri rešpektovaní ich diferencovaného obhospodarovania s cieľom zabezpečenia produkčných a ostatných funkcií lesa. Aby však mala z čoho profitovať, zabezpečuje v rámci finálnych prác zalesňovanie veľkých a malých plôch, projektovú činnosť záhradnej architektúry, od poradenstva cez realizáciu okrasných záhrad až po údržbu a ošetrovanie výsadby a neodmysliteľne aj malo a veľkopredaj.

V začiatkoch disponuje len neveľkou pôdou, ktorá sa ale medzičasom rozrastie, čím jej je umožnené rozšíriť svoj sortiment o niektoré druhy okrasných drevín, lesných drevín, listnatých a ihličnatých stromov, rastlín vlastnej produkcie či pestovanie exotických druhov drevín, ktoré sa u nás zvyčajne nevyskytujú ale naše podnebie im vyhovuje. Všetky stromy majú cykly prinášania úrody a nerodia každý rok, preto je veľmi dôležité, aby sa šišky pozbierali ešte kým sú čerstvé, teda skôr ako vyschnú a vietor semená z nich rozfúka. Aby bola osoba kompetentná zberať šišky, musí zložiť skúšky na túto činnosť. Následne po ich zbere, sú prepravené do škôlkarského strediska, kde sa umiestňujú do obrovskej miestnosti, pričom pod vplyvom teplého vzduchu sa lupene šišiek otvárajú a dajú sa vytriasť semienka. Tie sa následne zasejú do maličkých téglikov s upravenou pôdou, prípadne do tabletiek, kde pod vplyvom vlhkosti napučia a preniknú hlbšie do zeme. Po dvoch rokoch sa presádzajú do inej pôdy a ďalšie tri roky rastú ako sadeničky.

Po dopestovaní sadeničiek, je potrebné ich zasadiť do pripravenej pôdy. Všetky rastliny pre svoj rast a prípadne rodivosť potrebujú od jari do jesene určité množstvo základných živín a stopových prvkov, ktoré je potrebné rastlinám dodať do pôdy alebo počas vegetácie ich aplikovať pomocou tekutých hnojív. Aby sa presne vedelo, čo pôde chýba, podstupuje agrochemický pôdny rozbor, čím sa zisťuje, aké je pôdne zloženie a samotný obsah živín. V jesennom období sa používajú pomalšie pôsobiace hnojivá, naopak priemyselné viaczložkové hnojivá je najlepšie rozhodiť na jar, pred pobránením pôdy, aby ich využiteľnosť bola čím najvyššia a dostali sa hlbšie do pôdy. Okrem chemických hnojí sa využívajú aj organické hnojivá, najmä maštaľný hnoj, hnoj z drobných zvierat, pokosená tráva alebo vikovité rastliny na zelené hnojenie, ako sú bôb, hrach prípadne ďatelina, pričom tieto rastliny obsahujú na koreňoch hrčkotvorné baktérie, ktoré obohacujú pôdu o dusík. Predvýsadbovú prípravu pôdy tvorí aj prehĺbenie pôdneho profilu, prevzdušnenie pôdy v profile perspektívnom pre zakorenenie stromov, vyrovnanie povrchu a odstránenie únavy pôdy. Všetky tieto úkony sú zabezpečované externou spoločnosťou.

Jednou z významných pracovných pozícií v lesnej škôlke je špecializovaný zamestnanec na dohliadanie na vhodné podmienky pre vývoj drevín a prípadné skoré odhalenie pôvodcu alebo samotných závažných chorôb. V prípade jeho absencie by mohlo dôjsť k výskytu škodlivých činiteľov, čo je nutné ohlásiť príslušným orgánom, ktoré môžu stanoviť obranné a ochranné opatrenia, ako je napríklad eradikácia infikovaných hostiteľských drevín alebo obmedzenie distribúcie produktov zo škôlky. To by značne obmedzilo možnosť exportu sadeníc a vyžadovalo trvalú a systematickú zdravotnú kontrolu na niekoľko rokov a zavedenie rôznych hospodárskych opatrení. Pre lepšiu ochranu šíreniu sa, respektíve odstránenia problému už v jeho zárodku sú služby arboristu poskytované klientom lesnej skolky.

Ďalšími z mnohých činností lesnej skôlky je predaj čerstvých semien, predaj a výsadba stromov a samozrejme sadeníc hospodárskych drevín, voľnokorenných a kontajnerových rastlín. Čo sa týka predaja tých lesných, každoročne sa produkujú sadenice lesných drevín, určených na zalesňovanie holín po ťažbe v lesných porastoch. K odberu sú spravidla na jar a na jeseň. Vo väčšine prípadov sa dodávajú sadenice formou zjednodušeného triedenia.

# Zdroje:

[www.zivot.cas.sk/clanok/1606/siskari](http://www.zivot.cas.sk/clanok/1606/siskari)

[www.gardena.com/sk/garden-life/garden-magazine/zaciatok-vhodneho-obdobia-pre-sadenie-stromov-a-krikov/](http://www.gardena.com/sk/garden-life/garden-magazine/zaciatok-vhodneho-obdobia-pre-sadenie-stromov-a-krikov/)

[www.zahradnictvocaklov.sk/ovo/vyziva-a-hnojenie.html](http://www.zahradnictvocaklov.sk/ovo/vyziva-a-hnojenie.html)

[www.levickazahradnicka.sk/sluzby.php](http://www.levickazahradnicka.sk/sluzby.php)

[www.uroda.cz/nebezpeci-zavlecenych-chorob-lesnich-drevin/](http://www.uroda.cz/nebezpeci-zavlecenych-chorob-lesnich-drevin/)